Her er de pionerer på kunstig intelligens – og nå følger flere etter
I løpet av kort tid får de fleste elevene i Sør-Rogaland tilgang til å bruke KI på skolen. Kunnskapsminister Kari Nessa Nordtun er ikke overbegeistret.  «KI blir brukt til å jukse på eksamen.»  «KI ødelegger for kreativ og selvstendig tenkning.»  «KI er en ressurs skolen må utnytte.» «KI hjelper elevene til å lære bedre.» Mange har sterke meninger om hvilken plass kunstig intelligens (KI) skal ha i skolen. Nå er verktøyene på full fart inn i barne- og ungdomsskolene i Sør-Rogaland. Robot med ris og ros – Mer tydelig? Hallo, jeg har vært kjempetydelig! Tobias Wessel Sande går på Grødem skole i Randaberg og har skrevet en argumenterende tekst om topping av lag i barneidrett. Nå er det tid for ris og ros.  Men tilbakemeldingene kommer ikke fra et menneske. De kommer fra kunstig intelligens – også kjent som KI eller AI. «Prøv å være mer tydelig i argumentene dine», skriver KI-en. «Pass på at setningene dine er mer strukturerte.»  KI-en ber om fordeler og ulemper med topping av lag i barneidrett, stor forbokstav og punktum på rett sted.  Og avslutter: «Fortsett å jobbe hardt, du er på rett vei!» Henter ikke inn data Randaberg er ledende på KI i skolen. Allerede i april i fjor begynte skolene i kommunen å bruke KI i opplæringen.  Skolerådgiver Odin Hetland Nøsen i Randaberg kommune har brukt teknologien til selskapet bak ChatGPT til å lage egne chatboter, også kjent som prateroboter. Han har blant annet lagd et «tekstverksted» der eleven kan forenkle teksten sin, forkorte eller utvide den, lage en oversikt og ordne skrivefeil eller grammatikk. Han har også lagd en chatbot som imiterer Sokrates, slik at eleven kan ha en slags samtale med den greske filosofen. Hovedforskjellen fra de kommersielle praterobotene er at verktøyet til skolene i Randaberg ikke lagrer data om elevene.  Målet er å lære elevene å bruke KI som et hjelpemiddel. – KI er en ressurs, sier Nøsen. Argumentene for å bruke i KI i skolen er nesten for mange, mener Nøsen. Han peker blant annet på at KI kan lære elevene å skrive bedre ved å gi dem forslag til modelltekster de kan ta utgangspunkt i.  Skolene i Randaberg har ikke satt noen aldersgrense for å bruke KI. – Den dagen elevene begynner å skrive og bruke Google, bør skolen vise dem KI. Det vil si allerede i tredje trinn. Og i løpet av femte trinn bør KI være en naturlig del av hverdagen, sier Nøsen. Se Nøsens ni grunner til å bruke KI i skolen i faktaboksen under. Ministeren: – En rekke utfordringer Kunnskapsminister Kari Nessa Nordtun (Ap) understreker at det ikke er tvil om at KI gir nye muligheter for undervisning og kan være et nyttig verktøy for elever og lærere.  – Samtidig er det en rekke utfordringer rundt bruken, spesielt hos de yngste som ikke har utviklet kritisk sans. I tillegg er jeg bekymret for at elevene kan bli for passive i utformingen av svar, sier hun.  Nesten over natta har kunstig intelligens skapt en revolusjon i skoleverket. Selskapet OpenAI lanserte ChatGPT så sent som i november 2022. Snapchat gjorde sin chatbot, My AI, tilgjengelig for alle i april i fjor.  En av de første store sakene om bruk av KI i skolen kom da en elev på videregående skole i Oslo fikk karakteren 5 på en oppgave som utelukkende var lagd av ChatGPT.  Utviklingen av teknologien byr på en rekke nye spørsmål for skoleverket. For eksempel hvordan lærerne skal evaluere elevenes arbeid. Er det eleven eller KI som har laget en tekst? KI og eksamen Kunnskapsministeren påpeker at kunstig intelligens også skaper nye utfordringer med vurdering og eksamen.  – Dette jobber Utdanningsdirektoratet mye med, sier Nordtun. – Det er viktig å huske at mange elever allerede bruker KI utenfor skoletiden, både til skolearbeid og annet. Jeg mener at vi kun skal bruke digitale verktøy i undervisningen når de bidrar til at elevene lærer mer og bedre, sier hun. En undersøkelse Utdanningsnytt har gjort blant lærere i videregående skole, viser at seks av ti har tatt elever i å jukse med KI. Nesten halvparten oppgir at de har endret vurderingspraksisen sin etter inntoget av KI i skolen. 85 prosent mener det er behov for nasjonale retningslinjer for bruk av KI. Dette er KI-status i regionen Flere kommuner i Sør-Rogaland tar nå etter modellen fra Randaberg. De fleste elevene i regionen vil i løpet av kort tid kunne bruke KI-verktøy på skolen.  Sola:  Stavanger:  Sandnes:  Jærkulen – Gjesdal, Klepp, Time og Hå:  Rogaland fylkeskommune:  – Blitt mye bedre på kildekritikk Klasse 7B på Grødem skole bruker KI-en hele tiden. – Jeg pleier å bruke den til å finne definisjonen på vanskelige ord. Jeg kan for eksempel be den forklare et begrep slik at en tredjeklassing ville forstått det, sier Sofie Brekke (12). Elevene har erfart at KI-en kan gjøre feil. – Vi har blitt mye bedre på kildekritikk. Vi dobbeltsjekker ofte på internett, Store Norske Leksikon og i boka, sier Jonas Kolnes Andersen (12). Lærer Siv Ellen Østrem bruker KI-en til inspirasjon når hun lager undervisningsopplegg.  I timene hennes får elevene ofte tilbakemelding av KI, som de så må vurdere selv. Østrem hjelper dem underveis. Slik blir elevene mer reflekterte, mener hun. – Jobben har blitt mer interessant, sier Østrem, som har vært lærer i 20 år.  Nylig deltok hun også på Debatten på NRK hvor hun snakket om verktøyet til Randabergskolen.  Kommet for å bli  – KI er kommet for å bli, og vi velger å det imot med åpne armer. I stedet for begrensninger må vi heller veilede elevene i bruken, mener Trond Rekstad, leder for Jærskulen. – Dersom vi er bevisste og tenker kritisk, tror jeg dette kan bli et verktøy som hjelper oss, sier skolelederen. Kalkulatoren vs. KI – Spørsmålet er ikke om KI har noe i skolen å gjøre. KI har kommet for å bli. Vi må forholde oss til det og se på muligheter, sier Elin Djuve, leder for Utdanningsforbundet i Rogaland.  – Mulighetene aner vi ikke rekkevidden av ennå. Vi står midt i en rivende utvikling, og egentlig så henger hele samfunnet i stroppen, sier fylkeslederen. Hun peker på at det også var stor debatt den gangen kalkulatoren ble introdusert i skolen.  – Da var det bekymring for hva dette ville gjøre med regneferdighetene til elevene. Som med KI nå handler det om å finne gode måter å benytte oss av teknologien på, sier Djuve, som understreker at det er avgjørende med kontinuerlig opplæring og kompetanseheving for lærerne. Fylkeslederen mener det er en stor utfordring at elever bruker KI ukritisk.  – De kan legge tekster inn i roboten og bruke det som svar på en oppgave. Det er ren juks, og det foregår dessverre mye av det i bruken av KI. I ytterste konsekvens er hele den selvstendige tenkningen truet.
De fleste elevene i Sør-Rogaland vil snart få tilgang til å bruke kunstig intelligens (KI) på skolen. Dette kommer i kjølvatnet av at Randaberg kommune først tok i bruk KI i opplæringen i fjor, og har blant annet utviklet sine egne chatboter. Skolerådgiver Odin Hetland Nøsen i Randaberg peker på at KI kan lære elevene å skrive bedre ved å gi dem forslag til modelltekster de kan ta utgangspunkt i. Han sier at målet er å lære elevene å bruke KI som et hjelpemiddel.  Kunnskapsminister Kari Nessa Nordtun (Ap) uttrykker bekymring for de yngste elevene. Hun peker også på at KI skaper nye utfordringer i forbindelse med vurderinger og eksamen.